作者：陈允平
词牌/韵律：解连环

paragraphs: 寸心谁托。
望潇湘暮碧，水遥云邈。
自绣带、同翦合欢，奈鸳枕梦单，凤帏寒薄。
澹月梨花，别后伴、情怀萧索。
念伤春渐懒，病酒未忺，两愁无药。
魂销翠兰紫若。
任钗沉鬓影，香沁眉角。
怅画阁、尘满妆台，但玉佩依然，宝筝闲却。
旧约无凭，误共赏、西园桃萼。
正天涯、数声杜宇，断肠院落。